VGs oddstips: Burnley nærmer seg opprykk
Det gjenstår fire ligarunder i Championship, og Leicester er som kjent allerede klare for spill i toppserien neste sesong. I kveld er forutsetningene slik: vinner Burnley og Derby avgir poeng er førstnevnte klare for Premier League. Burnley gjester Blackpool, mens Derby møter Doncaster på bortebane. Her kan du levere VGs oddsforslag, sette opp ditt eget, eller lese våre vurderinger dagens øvrige oddsobjekter. Burnley har ikke helt bestått testen i sine to siste hjemmekamper. 0-2-tap for Leicester og 0-1-tap for Middlesbrough, men mot Middlesbrough styrte man ifølge lokalavisen Burnley Express det meste: 71 prosent ballbesittelse, 27 skudd mot ti og 14 cornere. Det er mulig nervene har spilt laget et puss foran eget publikum. For på bortebane har Burnley levert med 5-5-0-flyt på ti siste kamper. Avslutter Sam Vokes er gjestenes eneste fravær i aften, og det er sannsynlig at manager Sean Dyche stiller med samme lag som sist. Blackpool er to poeng unna nedrykkssonen med en nokså katastrofal form: 0-1-4. Faktisk har dette vært en vedvarende trend for Seasiders har kun vunnet to av sine 26 seneste kamper (alle turneringer). På skadefronten er vertene hemmet med forfall fra Kirk Broadfoot (f), Steve Davies (a) og Ricardo Fuller (a). Robert Earnshaw (a) er tvilsom. Spillende manager Barry Ferguson (mb) trente ikke tidligere i uken, men det er forventet at 36-åringen trosser smertene og stiller i kveld. Borteoddsen er 1,90, spillefristen er kl. 18.10 og TV2 Sport Premium viser kampen. Dette er vårt hovedforslag i dag, men ønsker du å kombinere, er et spill på Derby i bortekampen mot Doncaster et alternativ. Gjestene har så godt som sikret playoffplass, men har angivelig ikke gitt opp kampen om automatisk opprykk. Derby har vunnet tre av sine fire siste ligaoppgjør, og ser ut til å få med Simon Dawkins (mb) igjen. Motstander Doncaster befinner seg like over nedrykksstreken, og har falt litt av med fire tap på sine fem siste kamper. James Husband (f) mangler, Lucas Neill (f) og kaptein Ritchie Wellens (mb) er usikre, men Gabriel Tamas (f) er klar igjen. Borteoddsen står til 1.70, spillestopp er kl. 20.25 og kampen kan du se på TV2 Sport Premium.
Burnley og Derby slåss om andreplassen som gir direkte opprykk til Premier League. Vi tror å at begge lag tar tre poeng i kveld.